རྒན་གྱི་དམིགས་ཡུལ་དང་འཚམ་པར་རིགས་ལམ་སློབ་གཉེར་ཁང་ནས་ཐོན་ཏེ་སྤྱི་ཚོགས་ནང་ཕྱག་ལས་གནང་དང་གནང་བཞིན་པ་མང་པོ་བྱུང་བ་རེད།ངས་དེ་ཚོའི་སྐོར་མང་པོ་ཞུས་ན།རང་གིས་རང་བཀྱག་ཅེས་པ་ལྟར།རིགས་ལམ་སློབ་གཉེར་ཁང་གི་སློབ་ཟུར་གྱིས་རིགས་སློབ་བཀྱག་པ་འདྲ་བོ་ཆགས་ཀྱི་རེད།དཔེ་མཚོན་ཙམ་ཞུས་ན་དབུས་བོད་མིའི་སྒྲིག་འཛུགས་ནང་།ད་ལྟ་ཤེས་རིག་དྲུང་ཆེ་དང་བཀའ་དྲུང་ཡིག་ཚང་གི་དྲུང་ཡིག་ཆེན་མོ་གཅིག་ལྕོགས་གནང་མཁན་གཡུ་ཐོག་ཀརྨ་དགེ་ལེགས་ལགས།ཆོས་རིག་ལས་ཁུངས་ཀྱི་དྲུང་ཆེ་ནོར་བུ་དོན་ལྡན་ལགས།དེ་བཞིན་མཚན་ཉིད་རྒན་དགེ་ལེགས་བཅས་ནས་གཞུང་ཞབས་རྒྱུན་རིང་པོ་གནང་པ་རེད།གལ་ཆེ་ཤོས་ཤིག་ལ་༸རྒྱལ་བ་རིན་པོ་ཆེའི་སྐུའི་གསུང་སྒྱུར་ལྟ་བུ་ལ་མཚོན་ན།དབྱིན་སྐད་གསུང་སྒྱུར་དང་བོད་ཀྱི་དཔེ་མཛོད་ཁང་གི་དབུ་འཛིན་གཅིག་ལྕོགས་དགེ་བཤེས་ལྷག་རྡོར་ལགས་དང་།དེ་བཞིན་དབྱིན་སྐད་གསུང་སྒྱུར་དང་ལྡི་ལི་བོད་ཁང་གི་དབུ་འཛིན་གཅིག་ལྕོགས་དགེ་བཤེས་རྡོ་རྗེ་དགྲ་འདུལ་ལགས།དབྱིན་སྐད་གསུང་སྒྱུར་བསྟན་འཛིན་ཚེ་དཔག་ལགས།དེ་བཞིན་ད་ལྟའི་ཀོ་རི་ཡའི་གསུང་སྒྱུར་གནང་མཁན།ཝི་ཐི་ནམ་གྱི་གསུང་སྒྱུར་གནང་མཁན།རྒྱ་སྐད་གསུང་སྒྱུར་གནང་མཁན་བཅས་འདི་དག་ཚང་མ་མཚན་ཉིད་གྲྭ་ཚང་ནས་ཐོན་པ་རེད།དེ་འདྲ་ཡིན་དུས་དོན་དངོས་སྤྱི་ཚོགས་ཁྲོད་ཞབས་འདེགས་རླབས་ཆེན་བསྒྲུབས་དང་སྒྲུབ་བཞིན་པ་རེད།དགོན་པའི་མཁན་པོ་ལྟ་བུ་ལ་མཚོན་ན།སོག་པོའི་ནང་བོད་ཀྱི་དགོན་པ་ཆེ་ཤོས་དང་།ལོ་རྒྱུས་རིང་ཤོས་གྲས་ཡིན་པའི་དགའ་ལྡན་དགོན་པ་ཞེས་པའི་མཁན་པོ་དང་།དེ་བཞིན་སོག་ཡུལ་བཀྲ་ཤིས་ཆོས་གླིང་ཞེས་པའི་མཁན་པོ་འདི་དག་ཀྱང་མཚན་ཉིད་ནས་ཐོན་པ་རེད།